b'\n_START_ARTICLE_\nNordlandenes len\n_START_PARAGRAPH_\nNordlandenes len var en administrativ enhet (len) som i lenstiden hadde v\xc3\xa6rt oppdelt i mange sm\xc3\xa5len underlagt Bergenhus hovedlen. Under Christian IV i 1604 ble det foretatt en samling av disse lenene og man fikk da det store Nordlandenes len som omfattet fogderiene Helgeland, Salten, Lofoten og Vesteraalen og Senjen og Troms\xc3\xb8._NEWLINE_1. februar 1662 ble len avl\xc3\xb8st av amt, b\xc3\xa5de i Norge og i Danmark, og fikk da navnet Nordlandenes amt under Bergenhus stiftamt. Det ble i 1680 sl\xc3\xa5tt sammen med Vard\xc3\xb8hus amt til Nordlands amt, senere blir Vard\xc3\xb8hus amt skilt ut igjen i 1685 under navnet Finmarkens amt. Senjen og Troms\xc3\xb8 fogderi overf\xc3\xb8res fra Nordlands amt til Finmarkens amt i 1789, og skilles ut til eget amt under navnet Troms\xc3\xb8 amt i 1866. Nordlands amt blir i 1918 omd\xc3\xb8pt til Nordland fylke.'